Den danske mixed double med Christinna Pedersen og Joachim Fischer snuppede et point, da dommeren ikke opdagede, bolden var i gulvet i duellen.

- Det husker jeg ikke rigtig... Så langt nåede Christinna Pedersen i sit svar til TV 2 SPORT efter kampen, før både hende og Joachim Fischer fik et stort smil på læberne.

Her blev der spurgt ind til en episode ved 0-0 i starten af 2. sæt, hvor bolden meget tydeligt nåede at ramme jorden, inden Christinna Pedersen sendte den retur, og danskerne efterfølgende vandt pointet.

Er det usportsligt? Giv din mening til kende længere nede i artiklen

- Jeg vil sige, nogen gange kommer kendelserne med os og andre gange mod os. Og ærligt, så var den her vist med os. På 0-0 har den måske ikke den store effekt, men vi snuppede det ekstra point, som måske skulle have været polakkernes vej, indrømmede Christinna Pedersen efter kampen.

Den danske mixed double vandt kampen 21-18, 23-21, men episoden fik også stor opmærksomhed i kommentatorboksen, hvor TV 2 SPORT's badmintonekspert Jim Laugesen var i en blandet tilstand af chokeret og flad af grin.

- Hvad sker der? Han har ikke dømt det. Den er langt i jorden, det er altså skidt, udbrød han, inden han konstaterede, at polakken Robert Mateusiak, der stod og brokkede sig til dommeren, også selv havde gjort det samme som danskerne.

- Den får du altså ikke noget ud af, Mateusiak. Den havde du heller ikke givet selv. Det er jeg nødt til lige at sige. Inden man måske synes, at det her er unfair af danskerne, så er jeg nødt til at sige, at jeg har set ham der. Den havde han ikke givet selv, sagde Jim Laugesen i kommenteringen.

Artiklen fortsætter under afstemningen

Ovenstående teori er heller ikke helt fjern fra Christinna Pedersens uddybning af situationen. Hun mener nemlig ikke, der som sådan er noget usportsligt i det fra danskernes side.

- Nej, det er der ikke, for vi har en fuldprofessionel dommer, der sidder oppe og tager sig af tingene. Vi synes, der var en i første sæt, som måske skulle have været til vores side, så vi holder os helt ude af den diskussion.

- Det er selvfølgelig altid irriterende at være den, der står og får noget dømt mod sig. Tit så tror jeg egentlig, det plejer at blive rimelig fordelt fra side til side. Men det kan godt ske, den var nede og røre gulvet.